b'\n_START_ARTICLE_\nVille Pokka\n_START_SECTION_\nPelityyli\n_START_PARAGRAPH_\nThe Hockey News -verkkolehden mukaan Pokka on pelityylilt\xc3\xa4\xc3\xa4n all around puolustaja, joka pelaa itsevarmasti, tekee kohtalaisesti pisteit\xc3\xa4 ja kykenee pelaamaan suuria j\xc3\xa4\xc3\xa4aikoja. Sivuston mukaan Pokka on k\xc3\xa4ytt\xc3\xb6kelpoinen mihin tahansa puolustajan rooliin, mutta h\xc3\xa4nen tulisi kuitenkin lis\xc3\xa4t\xc3\xa4 kaksinkamppailuvoimaa.\n_START_SECTION_\nSeuraura\n_START_PARAGRAPH_\nPokka on Tornion IHC:n kasvatti. H\xc3\xa4n pelasi seurassa kauteen 2008\xe2\x80\x932009 asti, jolloin Pokka oli koko C-nuorten I-divisioonan tehokkain puolustaja tekem\xc3\xa4ll\xc3\xa4 20 ottelussa tehot 13+20=33. Kaudeksi 2009\xe2\x80\x932010 h\xc3\xa4n siirtyi Oulun K\xc3\xa4rppiin, jossa Pokka pelasi suurimmaksi osaksi B-nuorissa._NEWLINE_Pokka teki SM-liigadebyyttins\xc3\xa4 6. marraskuuta 2010 vieraissa Turun Palloseuraa vastaan vain 16-vuotiaana. H\xc3\xa4n sai ottelussa j\xc3\xa4\xc3\xa4aikaa 9.38 minuuttia. Pokka pelasi kauden 2010\xe2\x80\x932011 aikana kaksi SM-liigaottelua ker\xc3\xa4ten kaksi j\xc3\xa4\xc3\xa4hyminuuttia. H\xc3\xa4n pelasi my\xc3\xb6s kolme Mestis-ottelua Kiekko-Laserissa tehden kolme sy\xc3\xb6tt\xc3\xb6pistett\xc3\xa4. Suurimman osan kaudestaan Pokka pelasi kuitenkin K\xc3\xa4rppien A-nuorissa, joissa h\xc3\xa4n sijoittui tehoilla 6+15=21 koko A-nuorten SM-liigan puolustajien pistep\xc3\xb6rssiss\xc3\xa4 kymmenenneksi. H\xc3\xa4n oli my\xc3\xb6s K\xc3\xa4rppien tehokkain puolustaja. Kev\xc3\xa4\xc3\xa4ll\xc3\xa4 2011 Pokka vahvisti my\xc3\xb6s K\xc3\xa4rppien B-nuoria, jotka voittivat pronssia._NEWLINE_Kaudella 2011\xe2\x80\x932012 Pokka sai pelata K\xc3\xa4rppien SM-liigajoukkueessa European Trophy -harjoitusturnauksessa, mutta h\xc3\xa4n aloitti runkosarjan A-nuorissa ja Kiekko-Laserissa. Pokka aloitti Mestis-kautensa sensaatiomaisesti ja ker\xc3\xa4si syys-lokakuun vaihteeseen menness\xc3\xa4 peliaikaa noin 24 minuuttia ottelua kohden. Suomen J\xc3\xa4\xc3\xa4kiekkoliitto valitsi h\xc3\xa4net Mestiksen syyskuun nuoreksi pelaajaksi. Kiekko-Laser ajautui kuitenkin konkurssiin joulukuussa 2011 ja joukkueen Mestis-kausi p\xc3\xa4\xc3\xa4ttyi t\xc3\xa4h\xc3\xa4n. Pokka oli tehoilla 1+7=8 K-Laserin tehokkain puolustaja. Lokakuussa h\xc3\xa4n nousi loukkaantumisten my\xc3\xb6t\xc3\xa4 K\xc3\xa4rppien liigajoukkueeseen. Pokka murtautui SM-liigaan ja h\xc3\xa4nen tulokaskautensa toi 37 runkosarjaottelussa kolme sy\xc3\xb6tt\xc3\xb6pistett\xc3\xa4. Saman verran h\xc3\xa4n teki kev\xc3\xa4\xc3\xa4n 2012 yhdeks\xc3\xa4ss\xc3\xa4 playoff-ottelussa. Tammikuussa 2012 Pokka solmi K\xc3\xa4rppien kanssa kolmivuotisen jatkosopimuksen._NEWLINE_Tammikuussa 2012 NHL:n kykyjenetsij\xc3\xa4palvelu listasi Pokan Euroopassa pelaavista kentt\xc3\xa4pelaajista sijalle 5. NHL:n varaustilaisuuteen 2012. H\xc3\xa4n sijoittui rankingin suomalaisista korkeimmalle sijalle. Huhtikuussa 2012 Pokka putosi siin\xc3\xa4 7. sijalle. Suomalaisista h\xc3\xa4nen edelleen nousi Teuvo Ter\xc3\xa4v\xc3\xa4inen. Lopulta New York Islanders varasi Pokan toisella kierroksella 34. pelaajana. Samana vuonna h\xc3\xa4net varasi my\xc3\xb6s Avangard Omsk ensimm\xc3\xa4isell\xc3\xa4 kierroksella 19. pelaajana KHL:n varaustilaisuudessa. Pokka teki SM-liigauransa avausmaalin 12. lokakuuta 2012 ylivoimalla Helsingin IFK:ta vastaan. Yhteens\xc3\xa4 h\xc3\xa4n teki kauden 2012\xe2\x80\x932013 aikana SM-liigassa 47 runkosarjaottelussa tehot 6+6=12 sek\xc3\xa4 kolmessa playoff-ottelussa kaksi sy\xc3\xb6tt\xc3\xb6pistett\xc3\xa4. Pokka oli runkosarjassa K\xc3\xa4rppien eniten maaleja tehnyt puolustaja._NEWLINE_Kaudella 2013\xe2\x80\x932014 Pokka nousi SM-liigapuolustajien eliittiin. H\xc3\xa4n sijoittui tehoilla 6+21=27 koko SM-liigan puolustajien pistep\xc3\xb6rssiss\xc3\xa4 seitsem\xc3\xa4nneksi. Pokka voitti my\xc3\xb6s koko liigan tehotilaston lukemalla +32 ja palkittiin Matti Keinonen -palkinnolla. H\xc3\xa4n voitti kauden p\xc3\xa4\xc3\xa4tteeksi Suomenmestaruuden._NEWLINE_Toukokuussa 2014 Pokka solmi kolmivuotisen tulokassopimuksen NHL-seura New York Islandersin kanssa, mutta jo ennen runkosarjan 2014\xe2\x80\x932015 alkua, lokakuussa 2014 Islanders kauppasi Pokan, T. J. Brennanin ja Anders Nilssonin Chicago Blackhawksiin vaihdossa Nick Leddyyn ja Kent Simpsoniin. Vuorokauden sis\xc3\xa4\xc3\xa4n h\xc3\xa4net l\xc3\xa4hetettiin seuran farmijoukkue Rockford IceHogsiin, AHL:\xc3\xa4\xc3\xa4n. Pokka pelasi siell\xc3\xa4 koko kauden 2014\xe2\x80\x932015, joka toi 68 runkosarjaottelussa tehot 8+22=30 sek\xc3\xa4 kahdeksassa playoff-ottelussa kolme sy\xc3\xb6tt\xc3\xb6pistett\xc3\xa4. H\xc3\xa4net valittiin AHL:n tulokkaiden t\xc3\xa4hdist\xc3\xb6kent\xc3\xa4lliseen. AHL-kauden j\xc3\xa4lkeen Pokka ja kolme muuta farmipelaajaa nostettiin Blackhawksin NHL-joukkueen rinkiin konferenssifinaalien aikana. Heist\xc3\xa4 kukaan ei kuitenkaan saanut peliaikaa NHL:n pudotuspeleiss\xc3\xa4. Pokka kuitenkin osallistui Stanley Cupin voittaneen Blackhawksin mestaruusjuhliin muiden pelaajien kanssa, vaikka h\xc3\xa4n itse ei virallisesti voittanut mestaruutta._NEWLINE_My\xc3\xb6s kauden 2015\xe2\x80\x932016 Pokka pelasi kokonaan Rockford IceHogsin AHL-joukkueessa. H\xc3\xa4n oli joukkueen paras sy\xc3\xb6tt\xc3\xa4j\xc3\xa4 ja kolmanneksi paras pistemies tehoilla 10+35=45, joilla Pokka jakoi AHL:n puolustajien pistep\xc3\xb6rssin nelj\xc3\xa4nnen sijan San Antonio Rampagen Maxim Noreaun kanssa. My\xc3\xb6s tulokassopimuksensa viimeisen kauden 2016\xe2\x80\x932017 h\xc3\xa4n pelasi kokonaan farmissa. Pokka oli tehoilla 6+24=30 IceHogsin toiseksi paras sy\xc3\xb6tt\xc3\xa4j\xc3\xa4, tehokkain puolustaja Erik Gustafssonin kanssa sek\xc3\xa4 kolmanneksi paras pistemies Brandon Mashinterin ja Gustafssonin kanssa. H\xc3\xa4nen kautensa varsinkin puolustuspelaamisen valossa osoittautui pettymykseksi, kun Pokan tehotilasto n\xc3\xa4ytti runkosarjan p\xc3\xa4\xc3\xa4tteeksi lukemaa -25. Kes\xc3\xa4kuussa 2017 h\xc3\xa4n teki Blackhawksin kanssa vuoden mittaisen ja kaksisuuntaisen jatkosopimuksen. _NEWLINE_Pokka pelasi my\xc3\xb6s alkukauden 2017\xe2\x80\x932018 Blackhawksin farmijoukkue Rockford IceHogissa. Jo ennen kauden alkua, syyskuussa 2017 Blackhawks asetti h\xc3\xa4net siirtolistalle, mutta Pokkaa ei kuitenkaan vuorokauden kuluessa napannut mik\xc3\xa4\xc3\xa4n toinen NHL-seura. H\xc3\xa4net nostettiin Blackhawksin NHL-vahvuuteen joulukuussa 2017, kun Cody Franson oli loukkaantuneena, mutta Pokka j\xc3\xa4i kuitenkin edelleen ilman n\xc3\xa4yt\xc3\xb6npaikkaa NHL:ss\xc3\xa4 ja h\xc3\xa4net l\xc3\xa4hetettiin muutamaa p\xc3\xa4iv\xc3\xa4\xc3\xa4 my\xc3\xb6hemmin takaisin farmiin. Helmikuussa 2018 Blackhawks kauppasi Pokan Ottawa Senatorsiin vaihdossa hy\xc3\xb6kk\xc3\xa4\xc3\xa4j\xc3\xa4 Chris DiDomenicoon. H\xc3\xa4n pelasi koko loppukauden seuran farmijoukkue Belleville Senatorsissa. Pokan kaikki kolme siell\xc3\xa4 tekem\xc3\xa4\xc3\xa4 maaliaan syntyiv\xc3\xa4t samassa ottelussa eli h\xc3\xa4nen ammattilaisuransa ensimm\xc3\xa4isen\xc3\xa4 kyp\xc3\xa4r\xc3\xa4temppuna 25. maaliskuuta 2018 Laval Rocketia vastaan, kun Senators voitti ottelun lukemin 8-2._NEWLINE_Kaudeksi 2018\xe2\x80\x932019 Pokka siirtyi vuoden mittaisella sopimuksella h\xc3\xa4net varanneen KHL-joukkue Avangard Omskin riveihin.\n_START_SECTION_\nMuuta\n_START_PARAGRAPH_\nVille Pokan vuotta vanhempi isoveli Sami valmentaa t\xc3\xa4ll\xc3\xa4 hetkell\xc3\xa4 Oulun K\xc3\xa4rppien B2- junioreita ja voitti hopeaa. Veljenpoika Rasmus pelaa maalivahtina Oulun K\xc3\xa4rppien B2-junioreissa.'